钦定古今图书集成/明伦汇编/氏族典/第157卷 > 《廖用贤尚友录》 > 轩𫐐
## 钦定古今图书集成/明伦汇编/氏族典/第157卷 > 《廖用贤尚友录》 > 轩𫐐

按《明外史轩𫐐传》：“𫐐字惟行，鹿邑人。永乐末年进士，
授行人司副。宣德六年，用荐改御史，巡按福建，剔蠹
锄奸，风采甚峻。忧归，起复，清军浙江，劾不职官四十
馀人。正统五年，超擢浙江按察使。遭亲丧，起复，奏陈四事，俱切时弊。景帝立，以右副都御史巡抚浙江。景
泰元年，命兼理两浙盐课。闽贼吴金八等流劫青田”
诸县，𫐐讨平之。改督南京粮储，复改左副都御史，掌
南院事。天顺元年召拜刑部尚书。居数月，引疾乞归。
南京督理粮储缺，帝问李贤：“大臣中谁曾居此职者？”
贤以𫐐对，且亟称其廉，乃命为左都御史以往。八年
夏以老乞骸骨，不待报径归。抵家趣具浴，欠伸而卒。
𫐐孤峭，遇人无贤否，拒不与接。量颇褊隘，御史有讦
人阴私者，辄奖其能。